Pasiënt se familie val dokter aanArgieffoto Die Suid-Afrikaanse Mediese Vereniging (Sama) het sy skok uitgespreek nadat ŉ pasiënt se familie onlangs ŉ dokter by ŉ privaat hospitaal in Durban in KwaZulu-Natal aangeval het. Die dokter is so erg beseer dat sy in die hospitaal se waakeenheid opgeneem is. Sama sê die dokter is na bewering deur ŉ man wat ŉ familielid is, aangerand toe dié haar aanspreeklik vir die pasiënt se dood gehou het. Die dokter het gedurende die voorval beserings aan haar gesig opgedoen, waarvoor sy in die waakeenheid van die hospitaal behandel is. ŉ Ondersoek na die voorval is reeds van stapel gestuur. Sama is nou bekommerd oor ’n toename in aanrandings en die algehele veiligheid van dokters en mediese personeel in hospitale. “Dié voorval is kommerwekkend. Dit is ontmoedigend dat die veiligheid van gesondheidsorgpraktisyns in Suid-Afrika ŉ probleem is wat nog nie as prioriteit gestel word nie,” sê Sama in reaksie op die voorval. Dr. Angelique Coetzee, voorsitter van Sama, sê die aanranding van die betrokke dokter is nog meer kommerwekkend aangesien dit ook ŉ toename in geslagsgebaseerde geweld toon. Argieffoto (Foto: Parentingupstream, Pixabay) Coetzee sê Sama is bekommerd oor hoe gereeld aanrandings op mediese praktisyns plaasvind. Sy sê hierdie aanrandings bedreig nie net die lewe en welstand van praktisyns nie, maar ook dié van pasiënte. “Die veiligheid van alle gesondheidsorgpraktisyns in ons openbare en private instellings is van sleutelbelang. Daarom doen Sama ŉ beroep op die minister van gesondheid en die minister van polisie om die veiligheid en sekuriteit by hierdie instellings dringend na te gaan,” sê Coetzee. Dokters word aangemoedig om enige veiligheidskwessies by hul werkplek per e-pos aan te meld by [email protected] om sodoende alle mediese instellings te help identifiseer wat veiligheidsrisiko’s inhou.